Per Clausen (EL), 2008-01-22:
Det er altid spændende, når der kommer nye interessante synspunkter frem.
Det virker besynderligt, synes jeg.
For mig at se - og for Enhedslisten -
er der ingen tvivl om, at transportsektoren bliver et af de centrale områder, ikke mindst fordi flere analyser jo har vist, at det faktisk er i transportsektoren, at CO2-udslippet i de her år vokser mest på det globale plan.
Og så er det jo oven i købet også sådan, at hvis man tager transportsektoren, så er der mulighed for at hente mange gevinster hurtigt, og uden at det behøver at koste en formue, netop fordi der ikke har været gjort nogen seriøs indsats for at nedbringe CO2-udslippet i de senere år, netop fordi transportpolitikken og trafikpolitikken i Danmark har været ensidigt fokuseret på bygning af veje, og netop fordi man i årtier har fravalgt at investere i togdriften.
Alle er jo enige om, at der her skal foretages store investeringer, men spørgsmålet er så bare: Hvor skal disse investeringer være?
Da Infrastrukturkommissionen kom med sin redegørelse, var det jo bemærkelsesværdigt, at mange partier gav udtryk for det synspunkt, at Infrastrukturkommissionen ikke havde inddraget CO2-problemstillingen i tilstrækkeligt omfang.
Så udgangspunktet er for så vidt positivt.
Det, der så ikke er så positivt, er, at vi i dag har en diskussion, hvor man vel kan sige, at regeringen og regeringspartierne har bevæget sig fra de 25 pct. som målsætning til et meget, meget uklart og utydeligt pejlemærke.
For der ville jo ikke være noget galt i, at man sagde: Jamen det er en målsætning, vi har.
Det er en målsætning, vi forventer at nå op på.
Og med udgangspunkt i den, synes vi, at vi skal bruge tid og energi på at diskutere de konkrete redskaber, vi kunne tage i anvendelse.
Men også når vi så kommer til de konkrete redskaber, man kan tage i anvendelse, har der jo indtil nu ikke været nogen vilje til at gøre det nødvendige.
Lad os bare tage en så banal ting som trængselsafgifter, bompenge.
Indtil for ganske få uger siden var det sådan, at det indgik som et fast ritual - ikke bare i Dansk Folkepartis taler, men også i regeringspartiernes taler - at det ville man under ingen omstændigheder være med til, selv om det jo er en kendsgerning, at der her ligger både indtægter og muligheder for at reducere den eventuelle biltrafik.
Og hvis man så vel at mærke bruger de penge, man får ind på det her område, er der også gode muligheder for at lave de nødvendige investeringer i den kollektive trafik, hvor det jo handler om at gøre den kollektive trafik billig, men også om at gøre den attraktiv i forhold til at kunne komme hurtigt og effektivt frem.
Der er jo nu nævnt spørgsmålet om letbaner, der er nævnt spørgsmålet om forbedrede skinner, forbedrede togforbindelser, men derudover selvfølgelig også spørgsmålet om et generelt løft af den kollektive trafik.
Det er klart, at vi også skal erkende, at der fremover og i fremtiden jeg tror, det var Venstres ordfører, der nævnte det - vil køre lastbiler i Danmark.
Det er sikkert rigtigt.
Der vil også køre personbiler i fremtiden.
Netop derfor er det jo interessant også der at fokusere på de energiformer, som kan reducere CO2-udslippet.
Det er for så vidt godt og visionært, når Det Konservative Folkeparti lægger vægt på brintbusser og betragter det som noget, der kan udvikles og eksperimenteres med.
Det synes jeg er meget godt, men det er jo lige så sikkert, at det ikke har nogen mening, hvis man ikke også snart ser det i sammenhæng med en markant udbygning af den vedvarende energi.
Det ville jo også være kedeligt, at man, fordi man først tænkte på nogle lidt mere langsigtede løsninger, fuldstændig glemte det, som i dag er den oplagte løsning på transportproblemet og problemerne med CO2-udslippet fra personbiler, nemlig etablering af hybridbiler - og i nogle tilfælde også af elbiler - og en massiv satsning på udviklingen af det her område samt en sikring af, at de afgiftssystemer, vi har, også gør en sådan udvikling til den, der for alvor sker.
Problemet med regeringens politik i dag er nok den manglende vilje til at have målsætninger, men også at man - i hvert fald indtil nu - ikke har været i stand til at levere varen, når det handler om konkrete handlinger.